《龙山诗 其二》
清代·包彬

探幽兴不穷，路转寺门右。雨余山路湿，侧足敢驰骤。

崆峣千人岩，鬼工为琢镂。初进坳堂形，气暖若含酎。

其旁窅冥冥，惟闻阴风吼。缘壁伛偻行，踣前惊踬后。

怪石骇心魂，仰面石齿斗。此境难久留，出险神犹瞀。

僧移茗具来，掬泉敢浮沤。茶烟袅孤细，微有白云逗。

石花点新绿，气与涧芳糅。幽鸟啼一声，林际残阳漏。

缓步归山房，暝色敛群岫。

作者简介：包彬，字文在，号朴庄，又号惕斋，江阴人。乾隆戊午举人。有《朴庄诗稿》。